Manana gevonnis oor aanrandingMduduzi Manana in die hof (13 November 2017). Foto: Lindi Masinga/ANA Mduduzi Manana, voormalige adjunkminister van hoër onderwys, is Maandag in die Randburg-landdroshof gevonnis nadat hy vroeër vanjaar drie vroue by ŉ nagklub in Johannesburg aangerand het. Landdros Ramsamy Reddy het Manana tot 12 maande tronkstraf of ŉ boete van R100 000 gevonnis. Manana moet ook 500 uur gemeenskapsdiens voltooi. Reddy het in sy uitspraak gesê om “stabane”, ŉ neerhalende term vir ŉ homoseksuele persoon, genoem te word, het Manana nie die reg gegee om die drie vroue aan te rand nie. “Dit was neerhalend vir die vroue om so ŉ afbrekende ervaring te ondergaan,” het hy gesê. Manana is vroeër skuldig bevind op drie aanklagte van aanranding met die doel om ernstig te beseer nadat hy skuld op die aanklagte erken het. Die aanklagte hou verband met die aanranding van Mandisa Duma, Noluthando Mahlaba en Thina Mopipa op 6 Augustus by Cubana in Fourways. Manana het in Augustus uit sy amp bedank weens dié skandaal. Manana het verlede week die hof versoek om hom verkieslik ŉ boete op te lê. Hy het gesê ondanks sy skuldigbevinding is hy van mening dat hy steeds toegelaat moet word om ŉ vuurwapen te hanteer, aangesien hy nog nooit skuldig bevind is aan ŉ gewelddadige misdaad nie. Lees alle vorige berigte oor Mduduzi Manana op Maroela Media.